Plaasaanval: Boer en voorman geskietGert van Wyk, ŉ boer van die Bapsfontein-omgewing in Gauteng, en sy plaasvoorman is Maandagoggend op hul plaas, Tweefontein, aangeval en geskiet. Frans van der Berg, die president van Agri Gauteng, het aan Maroela Media gesê Van Wyk en sy voorman was saam met ander werkers in die landery, besig om mielies te stroop. ŉ Groep gewapende mans het hulle in die landery aangeval. “Die plaasvoorman is op die toneel doodgeskiet en Van Wyk is in sy rug gewond. Hy is in ŉ kritieke toestand na ŉ hospitaal in Kemptonpark geneem,” het Van der Berg gesê. Die groep rowers het daarna na Van Wyk se kantoor by die huis gegaan waar die verdagtes sy vrou, Retha, aangehou en beroof het. “Sy is darem ongedeerd, maar baie getraumatiseer,” het Van der Berg bygevoeg. Volgens Van der Berg was Van Wyk gistermiddag in ŉ stabiele toestand. Die naam van die voorman kan in die stadium nie bekend gemaak word nie. Maroela Media wag nog vir terugvoer van die Gautengse polisie vir meer inligting.